CELEX: 32014D0234
Language: fi
Date: 2014-04-23 00:00:00
Title: 2014/234/EU: Neuvoston täytäntöönpanopäätös, annettu 23 päivänä huhtikuuta 2014 , unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta

26.4.2014   
            
            
               FI
            
            
               Euroopan unionin virallinen lehti
            
            
               L 125/75
            
         NEUVOSTON TÄYTÄNTÖÖNPANOPÄÄTÖS,
   annettu 23 päivänä huhtikuuta 2014,
   unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta
   
      (2014/234/EU)
   
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010 (1) ja erityisesti sen 3 artiklan 2 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Neuvosto myönsi 17 päivänä toukokuuta 2011 täytäntöönpanopäätöksellä 2011/344/EU (2) Portugalille tämän pyynnöstä rahoitustukea. Tämän rahoitustuen myöntämisellä tuettiin tiukkaa talous- ja uudistusohjelmaa, jäljempänä ’ohjelma’, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Portugalissa, euroalueella ja EU:ssa.
            
         
               (2)
            
            
               Portugalin viranomaisista riippumattomista, tietojen saatavuuteen liittyvistä teknisistä syistä ohjelman kahdestoista ja viimeinen tarkastelu ei voi alkaa ennen huhtikuun 2014 puoltaväliä. Rahoitustuen saatavuusajan on kuitenkin määrä päättyä 18 päivänä toukokuuta 2014. Jotta ohjelman kaikkien ehtojen noudattamista voidaan arvioida viimeisessä tarkastelussa riittävän perusteellisesti, mikä on edellytyksenä viimeisen erän antamiselle käyttöön, rahoitustuen saatavuusajan lyhyt tekninen jatkaminen kuudella viikolla on välttämätöntä.
            
         
               (3)
            
            
               Komissio on tarkastellut täytäntöönpanopäätöksen 2011/344/EU 3 artiklan 10 kohdan mukaisesti yhdessä Kansainvälisen valuuttarahaston (IMF) ja Euroopan keskuspankin (EKP) kanssa 20 päivän helmikuuta ja 28 päivän helmikuuta 2014 välisenä aikana yhdettätoista kertaa Portugalin viranomaisten edistymistä ohjelman mukaisten sovittujen toimenpiteiden toteutuksessa.
            
         
               (4)
            
            
               Reaalinen bruttokansantuote (BKT) kehittyi vuonna 2013 ohjelman kymmenennen tarkastelun arviota suotuisammin, ja sen arvioidaan nyt supistuneen 1,4 prosenttia (parannusta siis 0,2 prosenttiyksikköä). Tämä oli seurausta vahvasta positiivisesta kasvusta vuoden 2013 viimeisellä neljänneksellä ja edeltävien vuosineljännesten tilastotietojen tarkistamisesta ylöspäin. Lyhyen aikavälin indikaattorit viittaavat siihen, että talouden elpyminen vahvistuu edelleen kuluvana vuonna. Vuositasolla reaalisen BKT:n ennustetaan kääntyvän kasvuun vuonna 2014, ja suuntauksen ennustetaan jatkuvan vuonna 2015. Kasvun odotetaan olevan 1,2 prosenttia vuonna 2014 ja 1,5 prosenttia vuonna 2015. Myös työmarkkinanäkymät ovat parantuneet, mutta työttömyysaste on edelleen korkealla. Sen odotetaan laskevan 15,7 prosenttiin vuonna 2014 ja jatkavan laskuaan sen jälkeen. Makrotalouden näkymiin kohdistuu edelleen heikkenemisriskejä, sillä arvioitu elpyminen riippuu ratkaisevasti myönteisestä ulkomaankaupan ja rahoitusmarkkinoiden kehityksestä, joka puolestaan riippuu laajemmista Euroopan tason näkymistä.
            
         
               (5)
            
            
               Julkisen talouden alijäämän arvioidaan vuonna 2013 supistuneen noin 4,5 prosenttiin suhteessa BKT:hen EKT 95:n mukaisesti (ilman pankkien pääomapohjan vahvistamisen vaikutusta; kun vaikutus huomioidaan, alijäämä on 4,9 prosenttia), mikä alittaa noin prosentilla tavoitteen, joka on 5,5 prosenttia suhteessa BKT:hen. Ennustettua parempi tulos selittyy pääasiassa odotettua suuremmilla valtion verotuloilla (mukaan lukien kertaluonteinen verovelkojen ja sosiaaliturvamaksujen perintäohjelma) ja keskushallinnon odotettua pienemmillä menoilla (esimerkiksi tavaroiden ja palveluiden hankintamenot ja pääomamenot). Sen sijaan muiden tulojen kuin verotulojen kehitys on jäänyt arvioitua heikommaksi. Rakenteellisen rahoitusaseman paranemisella mitatun julkisen talouden toimien kokonaisvaikutuksen arvioidaan olevan 1 prosentti suhteessa BKT:hen.
            
         
               (6)
            
            
               Jäljellä olevat kotimaiset maksurästit ovat supistuneet noin 1,2 miljardilla eurolla (0,7 prosenttia suhteessa BKT:hen) erilaisten velkajärjestelyohjelmien avulla (terveydenhuolto ja paikallis- ja alueviranomaiset). Uusia maksurästejä kuitenkin kertyy edelleen, vaikkakin hitaampaan tahtiin.
            
         
               (7)
            
            
               Vuoden 2013 talousarvion toteuttamisen siirtymävaikutuksella ja vuoden 2014 kohentuneilla makrotalouden näkymillä arvioidaan olevan julkisen talouden perusskenaarioon vuonna 2014 myönteinen vaikutus, joka on 0,7 prosenttia suhteessa BKT:hen. Tästä noin 0,2 prosentin suhteessa BKT:hen arvioidaan johtuvan myönteisistä siirtymävaikutuksista. Loput 0,5 prosenttia suhteessa BKT:hen selittyy arvioiden perusteella tulojen ja sosiaaliturvamaksujen kasvulla sekä alhaisemmilla työttömyyskorvausmenoilla, mikä on seurausta kasvu- ja työllisyyslukujen tarkistamisesta ylöspäin sekä työttömyysasteen tarkistamisesta alaspäin.
            
         
               (8)
            
            
               Vuoden 2014 alijäämätavoite on 4 prosenttia suhteessa BKT:hen, ja sen saavuttamista tuetaan vuoden 2014 talousarvioon sisältyvillä vakauttamistoimilla, jotka ovat yhteensä 2,3 prosenttia suhteessa BKT:hen, ja muulla tavoitetta edistävällä lainsäädännöllä. Nämä toimet ovat valtaosin luonteeltaan pysyviä ja perustuvat ensisijaisesti menojen karsimiseen. Julkisen talouden menojen arviointiin perustuvat toimenpiteet ovat noin 1,8 prosenttia suhteessa BKT:hen. Niitä täydennetään tuloja lisäävillä pienemmän mittakaavan toimenpiteillä, jotka ovat noin 0,4 prosenttia suhteessa BKT:hen, ja eräillä kertaluonteisilla toimilla, jotka ovat noin 0,1 prosenttia suhteessa BKT:hen. Julkisen talouden menojen arviointiin perustuvat toimenpiteet vaikuttavat lähinnä seuraavilla osa-alueilla: i) julkisen sektorin palkkamenojen pienentäminen muiden toimenpiteiden lisäksi vähentämällä ylityöllisyyttä tietyillä toimialalohkoilla ja tarkistamalla palkkataulukkoa; ii) eläkeuudistuksen toteuttaminen erityisesti korottamalla eläkeikää 66 vuoteen ja muuttamalla perhe-eläkkeen myöntämisehtoja; ja iii) sellaisten toimialakohtaisten uudistusten toteuttaminen, joilla tähdätään pääasiassa henkilöstökustannusten, välituotekäytön ja investointien yhdenmukaistamiseen kaikissa sektoriministeriöissä. Muita tuloja lisääviä pysyviä toimenpiteitä ovat työsuhdeautojen verotuksen kiristäminen ja alkoholia ja tupakkaa koskevien valmisteverojen korottaminen. Pääosa pysyviä vakauttamistoimenpiteitä tukevasta lainsäädännöstä on tullut voimaan 1 päivästä tammikuuta 2014.
            
         
               (9)
            
            
               Kun otetaan huomioon makrotalouden näkymien kohentuminen ja vuoden 2013 myönteiset siirtymävaikutukset, vuoden 2014 julkisen talouden tavoitteiden saavuttamiseen liittyvät riskit ovat aikaisempaa paremmin tasapainossa, sillä suunnitellut toimenpiteet vastaavat talousarvioon kohdistuvia paineita ja täytäntöönpanoriskejä. Suurempia paineita voisivat aiheuttaa erityisesti tietyt tuloerät (esimerkiksi kiinteistötulot) sekä välituotekäyttö ja sosiaaliset tulonsiirrot. Eräiden luonteeltaan pysyvien toimenpiteiden viivästymisen lisäksi täytäntöönpanoriskit liittyvät ennen kaikkea lainsäädäntöön: neljä talousarviolakiin sisältyvää toimenpidettä on viety perustuslakituomioistuimen käsiteltäväksi (kuten palkkataulukon tarkistaminen ja muutokset perhe-eläkeoikeuksiin). On mahdollista, että myös muita äskettäin annettuun lisätalousarvioon sisältyviä toimenpiteitä riitautetaan.
            
         
               (10)
            
            
               Julkisen talouden bruttovelka suhteessa BKT:hen on 128,8 prosenttia vuonna 2013. Velan ennustetaan supistuvan vähitellen tästä vuodesta alkaen, ja vuodeksi 2014 ennustettu velkasuhde on 126,7 prosenttia suhteessa BKT:hen. Ennusteiden mukaan velan supistumista vuonna 2014 tukee käteistalletusten käytön jatkuminen sekä meneillään oleva sosiaaliturvarahastojen uudelleenkohdentaminen ulkomaisista omaisuuseristä valtion arvopapereihin. Nettovelan ennustetaan jäävän alle 120 prosentin suhteessa BKT:hen vuoden 2014 lopulla.
            
         
               (11)
            
            
               Talousarviosopeutusta tuetaan monenlaisilla finanssipoliittisilla rakennetoimenpiteillä, joilla pyritään tehostamaan julkisen talouden menojen valvontaa ja parantamaan tulojen keräämistä:
               
                           —
                        
                        
                           Julkisen talouden hoito: Uusi sitoumusten valvontajärjestelmä tuottaa jo tuloksia ja rajoittaa uusien maksurästien syntymistä, mutta täytäntöönpanoa on seurattava tiiviisti sen varmistamiseksi, että käytettävissä oleva rahoitus riittää kattamaan sitoumukset eikä uusia maksurästejä keräänny. Uusien maksurästien kerääntyminen johtuu erityisesti eräiden valtion omistamien sairaaloiden ja Comboios de Portugal -rautatieyhtiön rakenteellisesta epätasapainosta. Strategiset suunnitelmat, joilla tuetaan näiden valtion omistamien sairaaloiden rahoituksen kestävyyttä ja estetään uusien maksurästien kerääntyminen vuonna 2014, ovat arvioitavina. Julkisen talouden kehystä koskevan lain kattava uudistus etenee. Ensimmäisenä toimenpiteenä julkisen talouden kehystä koskevaa lakia olisi muutettava maaliskuun 2014 loppuun mennessä, jotta varmistetaan talous- ja rahaliiton vakaudesta, yhteensovittamisesta sekä ohjauksesta ja hallinnasta tehdyssä sopimuksessa sekä talouden ohjausjärjestelmää koskevassa paketissa (niin kutsuttu six-pack) asetettujen vaatimusten saattaminen kokonaisuudessaan osaksi kansallista lainsäädäntöä.
                        
                     
                           —
                        
                        
                           Vaikka julkisen ja yksityisen sektorin kumppanuussopimusten uudelleenneuvotteluissa on edistytty, niitä ei ehditty saattaa suunnitelmien mukaisesti päätökseen vuoden 2013 loppuun mennessä. Osa säästöistä saavutettiin vuonna 2013. Vuonna 2013 toteutumatta jääneet säästöt siirtyvät kuitenkin tälle vuodelle ja lisäävät vuonna 2014 ja sen jälkeen odotettujen merkittävien säästöjen määrää. Valtion omistamat yritykset saivat toiminnallisen rahoitusasemansa keskimäärin tasapainoon sekä vuonna 2012 että vuonna 2013, ja suunnitteilla on muita uudistuksia, jotta tulokset eivät pääse heikkenemään uudestaan. Yksityistämisessä on edistytty hyvin, ja tuotto ylittää ohjelmassa asetetut tavoitteet.
                        
                     
                           —
                        
                        
                           Uudistukset tulojen hallinnoinnin laiminlyöntiriskien nykyaikaisen hallintamallin kehittämiseksi jatkuvat. Uusi riskinhallintayksikkö on aloittanut toimintansa. Se keskittyy ensimmäiseksi parantamaan sääntöjen noudattamista tiettyjen veronmaksajaryhmien, kuten itsenäisten ammatinharjoittajien ja varakkaiden henkilöiden, keskuudessa. Veropetosten ja veronkierron torjuntaan tähtääviä toimia jatketaan esimerkiksi äskettäin käynnistetyn arvonlisäveroarvonnan kaltaisilla aloitteilla.
                        
                     
                           —
                        
                        
                           Julkishallinnon uudistuksia pannaan parhaillaan täytäntöön julkisen sektorin yksiköiden ja työsuhteiden uudenaikaistamiseksi ja tehostamiseksi. Julkishallinnon keskeisillä uudistuksilla tuetaan julkisen talouden menojen arviointia ja edistetään vuoden 2014 vakauttamisstrategiaa. Näihin uudistuksiin sisältyvät toimenpiteet, jotka i) liittyvät julkisen sektorin työsuhteisiin ja joilla pyritään lisäämään ammattitaitoisempien ja koulutetumpien virkamiesten suhteellista osuutta julkisen sektorin työvoimasta (esimerkiksi yhdessä sovitut irtisanomisjärjestelyt ja uudelleenkoulutusohjelma); ii) palkkataulukon tarkistaminen ja yhteisen palkanlisätaulukon kehittäminen (joiden odotetaan tulevan voimaan joulukuun ja vastaavasti kesäkuun 2014 loppuun mennessä); iii) julkisen sektorin työsuhteita koskevien nykyisten sääntöjen muokkaaminen uuden yleisen julkishallinnon työlain avulla, jotta säännöt vastaavat yksityisen sektorin työlain rakennetta; ja iv) julkisen sektorin työntekijöiden eläkejärjestelmän yhdenmukaistaminen yleisen eläkejärjestelmän kanssa. Muita viimeaikaisia julkishallinnon uudistuksia ovat yhteisten palvelujen strategia rahoituksen osalta kaikissa aloitteen kattamissa yksiköissä.
                        
                     
         
               (12)
            
            
               Politiikan täytäntöönpano ja uudistukset terveydenhoitoalalla jatkuvat ja tuottavat säästöjä tuloksellisuuden parantuessa. Jäljellä on merkittäviä maksurästejä, mikä liittyy vahvasti joskaan ei yksinomaan siihen, että valtion omistamia sairaaloita rahoitetaan jatkuvasti liian vähän suhteessa niiden palvelutarjontaan. Portugalin viranomaiset ovat edelleen sitoutuneita käynnissä olevan sairaalauudistuksen toteuttamiseen sekä farmaseuttisiin tuotteisiin, keskitettyihin hankintoihin ja perusterveydenhuoltoon liittyvien toimenpiteiden hiomiseen.
            
         
               (13)
            
            
               Kasvua ja kilpailukykyä edistävien rakenneuudistusten toteuttamisessa on edistytty edelleen. Portugalin viranomaiset ovat toteuttaneet lisää toimenpiteitä työttömyyden vähentämiseksi ja työmarkkinoiden toiminnan tehostamiseksi. Parhaillaan keskustellaan uusista parannuksista palkkaneuvottelujärjestelmään ja hankkeista työmarkkinoiden vahvan segmentoitumisen vähentämiseksi. Lainsäädäntöesitys, jolla tarkistetaan työlakiin sisältyvää oikeudenmukaisen irtisanomisen määritelmää, toimitettiin parlamentille sen jälkeen kun aikaisemmat muutokset kumottiin perustuslakituomioistuimessa. Työnhakuapu- ja aktivointijärjestelmän toteutus on edistynyt edelleen.
            
         
               (14)
            
            
               Koulutusjärjestelmässä on toteutettu asianmukaisia uudistuksia. Portugalin viranomaiset ovat sitoutuneet arvioimaan ja seuraamaan toteutusta jatkuvasti. Portugali on myös hyväksynyt asetuksen lyhytkestoisen koulutusohjelman perustamisesta. Käsiteltävänä on myös toinen asetus, jolla luodaan vertailukohtana olevia ammattikouluja koskevat säännöt.
            
         
               (15)
            
            
               Portugalin hallitus on ottanut käyttöön uuden energia-alan toimijoita koskevan lisäveron. Tätä on valvottava tarkasti, jotta veroa ei siirretä loppukäyttäjiltä perittäviin hintoihin. Portugalin hallitus aikoo esittää konkreettisia toimenpiteitä, joilla torjutaan jäljellä olevat liialliset voittomarginaalit ja vähennetään edelleen talouden energiakustannuksia.
            
         
               (16)
            
            
               Vaikka tarkastelujaksolla toteutettiin myönteisiä toimenpiteitä, liikennealan uudistukset etenevät odotettua hitaammin. Infrastruktuurihankkeiden etusijalle asettamista koskevan esittelyn jälkeen liikennejärjestelmää koskevan selkeän pitkän aikavälin suunnitelman odotetaan valmistuvan kahdenteentoista tarkasteluun mennessä. Liikennealan sääntelyviranomaista (AMT) koskeva lainsäädäntökehys vahvistettiin maaliskuussa 2014. Uusia toimintapolitiikan muutoksia tarvitaan satama-alalla, jotta Portugalin kilpailukykyä voidaan parantaa. Portugalin viranomaisten on lisättävä toimintaansa rautatie- ja kaupunkiliikenteen palvelujen rahoituksen kestävyyden, kilpailukyvyn ja toiminnan tehokkuuden parantamiseksi.
            
         
               (17)
            
            
               Edistyminen Euroopan parlamentin ja neuvoston direktiivin 2006/123/EY (palveludirektiivin) (3) täytäntöönpanon edellyttämien lainsäädäntömuutosten antamisessa on jatkunut, mutta verkkaiseen tahtiin. Rakentamista koskevat lait, yliopistojen oikeudellisen aseman muuttamista koskeva laki ja ammatillisten etujärjestöjen muutettujen sääntöjen toimittaminen parlamentille julkisia ammattiyhdistyksiä koskevan horisontaalisen puitelain antamisen jälkeen ovat viivästyneet edelleen. Keskitetyn asiointipisteen saattamisessa täysin toimintakykyiseksi on edistytty.
            
         
               (18)
            
            
               Kaupunkikiinteistöjen vuokrausta koskeva uudistus on meneillään, ja uusi oikeudellinen kehys on pantu täysimääräisesti täytäntöön. Uudistuksen vaikutuksia on kuitenkin arvioitava jatkuvasti.
            
         
               (19)
            
            
               Kansallisten sääntelyviranomaisten toimintaa koskevat pääperiaatteet asettava puitelaki on tullut voimaan, ja viranomaisten ohjesääntöjä ollaan muuttamassa sen mukaisesti. Osa muutoksista on jo hyväksytty.
            
         
               (20)
            
            
               Lupamenettelyjen parantamiseen ja hallinnollisen rasitteen vähentämiseen tähtäävien toimenpiteiden toteuttamisessa on edistytty, ja liiallista rasitusta aiheuttavia säädöksiä koskeva arviointi on jo käynnissä. Periaatteena on, että uutta lainsäädäntöä annettaessa vanha kumotaan, mutta tämän periaatteen soveltaminen on viivästynyt. Myös ympäristö- ja aluesuunnittelutoimenpiteet sekä geologisen tutkimuksen ja kaivosteollisuuden toimilupajärjestelmien tarkistaminen ovat viivästyneet.
            
         
               (21)
            
            
               Pankkien pääomapuskurit ovat kautta linjan riittäviä myös silloin, kun pankkien omia varoja arvioidaan Euroopan parlamentin ja neuvoston direktiivissä 2013/36/EU (4) säädettyjen vakavaraisuutta koskevien sääntöjen mukaisesti. Näitä pääomasääntöjä on sovellettu tammikuusta 2014 alkaen. Kynnysarvoksi on asetettu kaikkien pankkien osalta 7 prosenttia suhteessa rajoituksettomien ensisijaisten omien varojen osuuteen ja neljän suurimman pankin osalta tähän lisätään vielä 1 prosenttiyksikkö. Järjestelmän laajuinen lainojen ja talletusten välinen suhde supistui 117,0 prosenttiin ja laskee todennäköisesti edelleen vuoden 2014 loppuun asti.
            
         
               (22)
            
            
               Yrityssektorin rahoituslähteiden monipuolistamiseen tähtääviä toimia lujitetaan jatkuvasti. Portugalin hallitus on nimittänyt asiantuntijat komiteaan, joka perustaa kehitysrahoituslaitoksen. Komitea vastaa kehitysrahoituslaitoksen perustamisasiakirjoista, joihin kuuluvat erityisesti ohjesäännöt, strategisen liiketoimintasuunnitelman laatiminen ja uuden yksikön organisaation suunnittelu. Kehitysrahoituslaitoksen tavoitteena on yksinkertaistaa ja keskittää Euroopan rakenne- ja investointirahastojen tukemien rahoitusvälineiden toteutusta silloin, kun se liittyy yrityssektorille tarjottavaan rahoitukseen.
            
         
               (23)
            
            
               Portugalin viranomaiset ovat vahvistaneet laativansa Portugalin keskuspankkia kuullen strategisen suunnitelman, jolla on tarkoitus puuttua yritysten suureen velkataakkaan ja tukea pääoman uudelleenkohdentamista talouden tuottaville aloille samalla kun edistetään rahoitusvakautta.
            
         
               (24)
            
            
               Valtion tukemien luottojärjestelyjen hoitoa koskevan kansallisen takausjärjestelmän hallinnon, toiminnan tehokkuuden ja riskienhallintakäytäntöjen parantamiseen tähtäävät toimenpiteet on toteutettu. Uutta korkokattojen määritystapaa sovelletaan parhaillaan taattuihin lainoihin.
            
         
               (25)
            
            
               Tämä kehitys huomioon ottaen täytäntöönpanopäätös 2011/344/EU olisi muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan täytäntöönpanopäätös 2011/344/EU seuraavasti:
   
               1)
            
            
               Korvataan 1 artiklan 2 kohta seuraavasti:
               ”2.   Rahoitustuki on saatavilla kolmen vuoden ja kuuden viikon ajan ensimmäisestä tämän päätöksen voimaantulon jälkeisestä päivästä alkaen.”
            
         
               2)
            
            
               Korvataan 3 artiklan 8 ja 9 kohta seuraavasti:
               ”8.   Portugalin on toteutettava seuraavat toimenpiteet vuoden 2014 aikana yhteisymmärryspöytäkirjan mukaisesti:
               
                           a)
                        
                        
                           Julkisen talouden alijäämä ei saa vuonna 2014 olla suurempi kuin 4 prosenttia suhteessa BKT:hen, ja uusien maksurästien kerääntyminen on pysäytettävä. Tätä alijäämätavoitetta laskettaessa huomioon ei oteta hallituksen laatimaan rahoitusalan strategiaan sisältyvien pankkien tukitoimenpiteiden mahdollisia julkisen talouden kustannuksia. Tavoitteen saavuttamiseksi Portugalin on vakautettava julkista taloutta 2,3 prosenttia suhteessa BKT:hen vuoden 2014 talousarviolaissa ja muussa tähän tähtäävässä lainsäädännössä tarkoitetulla tavalla.
                        
                     
                           b)
                        
                        
                           Menopuolen mahdollisten lipsumisten valvomiseksi hallituksen on seurattava tarkasti ministeriöiden menokattojen noudattamista ministerineuvostolle kuukausittain laadittavien kertomusten avulla.
                        
                     
                           c)
                        
                        
                           Portugalin on määriteltävä ja toteutettava pikaisesti perhe-eläkkeen saamista koskeviin vaatimuksiin suunnitellut muutokset sekä laadittava maaliskuun loppuun mennessä puitelaki, jolla säännellään sähköisiä rahapelejä koskevien toimilupien myynnin edellytykset. Lisäksi Portugalin on ryhdyttävä päättäväisesti toteuttamaan sovittua tiettyjen satamatoimilupien myyntiä.
                        
                     
                           d)
                        
                        
                           Yhtiöverotuksen kattava uudistus on pantava täytäntöön nykyisen kokonaisrahoituksen puitteissa julkisen talouden vakauttamistavoitteiden noudattamiseksi.
                        
                     
                           e)
                        
                        
                           Standstill-lauseke, joka koskee veromenoja keskus-, alue- ja paikallistasolla, on säilytettävä. Erityyppisiä veroja koskevan vilpin ja veropetosten torjuntaa on tehostettava entisestään esimerkiksi sähköisen laskutuksen järjestelmän valvonnan avulla. Kahdenteentoista tarkasteluun mennessä on toteutettava asuntomarkkinoiden harmaata taloutta koskeva tutkimus, jonka avulla pyritään löytämään keinoja verovilpin vähentämiseen vuokramarkkinoilla.
                        
                     
                           f)
                        
                        
                           Jos haitalliset oikeudelliset tai muunlaiset talousarvion toteutuksen riskit realisoituvat, Portugalin on toteutettava korkealaatuisia korvaavia toimenpiteitä asetetun alijäämätavoitteen saavuttamiseksi.
                        
                     
                           g)
                        
                        
                           Hallituksen on eriteltävä tarvittavat toimenpiteet, jotta voidaan saavuttaa vuonna 2015 tavoitteena oleva julkisen talouden alijäämä eli enintään 2,5 prosenttia suhteessa BKT:hen. Yksityiskohtaiset suunnitelmat on otettava huomioon vuoden 2014 finanssipolitiikan strategiaa koskevassa asiakirjassa, joka on julkaistava huhtikuun 2014 loppuun mennessä ja jossa on myös täsmennettävä yksityiskohtaiset menokatot sektoriministeriöittäin. Unionin rahoituskehyksen vaatimusten noudattamiseksi kyseisessä asiakirjassa on annettava yksityiskohtaisia tietoja myös keskipitkän aikavälin talousarviosuunnitelmista.
                        
                     
                           h)
                        
                        
                           Julkisen talouden vakauttamisstrategiaa vuonna 2015 on tuettava muun muassa seuraavilla toimenpiteillä:
                           
                                       i)
                                    
                                    
                                       hallituksen on laadittava vuonna 2014 ja otettava käyttöön vuonna 2015 yhteinen palkkataulukko, jolla tähdätään palkkapolitiikan järkeistämiseen ja johdonmukaisuuteen kaikilla julkisen sektorin ura-alueilla;
                                    
                                 
                                       ii)
                                    
                                    
                                       yhteinen palkanlisätaulukko on määrä toteuttaa vuonna 2014, ja sen vaikutukset julkiseen talouteen ovat täysimääräiset vuonna 2015;
                                    
                                 
                                       iii)
                                    
                                    
                                       on toteutettava uusia kattavia toimenpiteitä osana käynnissä olevaa eläkeuudistusta, jolla pyritään parantamaan eläkejärjestelmän pitkän aikavälin kestävyyttä. Hiljattain nimitetty eläkeuudistuskomitea päättää uudistuksen yksityiskohdista. Uudistuksen on tarkoitus sisältää lyhyen aikavälin toimenpiteitä, joilla parannetaan eläke-etuuksien yhteyttä väestörakennetta koskeviin ja taloudellisiin kriteereihin. Samalla noudatetaan progressiivisuuden periaatetta perustuslakituomioistuimen äskettäisen tuomion mukaan, jolla pienennetään julkisen sektorin työntekijöihin sovellettavan eläkejärjestelmän (CGA) ja yleisen eläkejärjestelmän välisiä eroja. Uudistuksen yksityiskohdat on esitettävä kahdenteentoista tarkasteluun mennessä, ja parlamentille on toimitettava asiaa koskeva lainsäädäntöesitys vuoden ensimmäisellä puoliskolla. Lisäksi on täsmennettävä uusia toimenpiteitä eläkejärjestelmän kestävyyden varmistamiseksi. Portugalin hallituksen on myös varmistettava, että äskettäistä eläkeiän korotusta sovelletaan käytännössä myös CGA-järjestelmän eläkeläisiin vuoden 2014 aikana; ja
                                    
                                 
                                       iv)
                                    
                                    
                                       muita toimenpiteitä tavoitteen, joka on 2,5 prosenttia suhteessa BKT:hen, saavuttamiseksi on määriteltävä ennen huhtikuun puoliväliä.
                                    
                                 
                     
                           i)
                        
                        
                           Keskipitkän aikavälin finanssipoliittisen strategian on perustuttava lisäuudistuksiin, jotka on esitetty muun muassa valtion uudistamista koskevassa ehdotuksessa. Näillä uudistuksilla on pyrittävä tehostamaan julkisen sektorin toimintaa ja parantamaan sen tarjoamien palvelujen laatua. Niiden etenemistä tarkastellaan kahdennessatoista tarkastelussa työmarkkinaosapuolten ensimmäisestä lausuntokierroksesta saatujen tulosten perusteella.
                        
                     
                           j)
                        
                        
                           Portugalin on julkaistava keskus-, alue- ja paikallisviranomaisten veromenoja koskeva kertomus osana vuoden 2014 talousarviota.
                        
                     
                           k)
                        
                        
                           Portugalin on perustettava valtiovarainministeriöön tilinpitoyksikkö, jotta julkisen sektorin tilinpito- ja raportointikehystä saadaan parannettua kesäkuun 2014 loppuun mennessä. Tämän yksikön tehtäviin kuuluu tulojen, menojen, varojen ja velkojen asianmukainen kirjanpito valtion pankkitilien, velan sekä julkisen ja yksityisen sektorin kumppanuuksien osalta.
                        
                     
                           l)
                        
                        
                           Sitoumusten valvontaa koskeva laki on pantava täysimääräisesti täytäntöön kaikissa julkisyhteisöissä uusien maksurästien syntymisen estämiseksi.
                        
                     
                           m)
                        
                        
                           Portugalin on toteutettava lisätoimenpiteitä vahvistaakseen entisestään julkisen varainhoidon järjestelmäänsä. Portugalin on tarkistettava julkisen talouden kehystä koskevaa lakiaan, jotta asiaa koskeva unionin lainsäädäntö saatetaan täysimääräisesti osaksi kansallista lainsäädäntöä maaliskuun loppuun mennessä. Lisäksi Portugalin on toteutettava julkisen talouden kehystä koskevan lain kattavampi tarkistus, jotta vähennetään talousarvion pirstaloitumista rajoittamalla talousarvioyksiköiden määrää ja tarkistamalla omien tulojen luokittelua, yksinkertaistetaan talousarvion määrärahojen rakennetta, lujitetaan vastuuvelvollisuutta ja ankkuroidaan julkinen talous entistä tukevammin keskipitkän aikavälin budjettikehitykseen. Uuden lain pääkohdat ja rakenne on valmisteltava huhtikuun 2014 loppuun mennessä. Portugalin on varmistettava, että toimenpiteitä uuden budjettikehyksen täytäntöönpanemiseksi keskushallinnon tasolla sovelletaan myös alue- ja paikallistasolla.
                        
                     
                           n)
                        
                        
                           Portugalin on pantava täysimääräisesti täytäntöön julkisen ja yksityisen sektorin kumppanuuksia koskeva uusi oikeudellinen ja institutionaalinen kehys. Julkisen ja yksityisen sektorin kumppanuuksien uudelleenneuvotteluja on jatkettava useilla aloilla niiden talousarviovaikutusten hillitsemiseksi. Julkisen ja yksityisen sektorin kumppanuuksien vuotuisen raportoinnin on tarjottava laaja-alainen arviointi julkisen talouden riskeistä, jotka johtuvat julkisen ja yksityisen sektorin kumppanuuksista ja toimiluvista, riittävän ajoissa talousarvion edellyttämää julkisen talouden riskien arviointia varten. Valtion omistamia yrityksiä koskevan puitelain ja valtiovarainministeriön osakasaseman vahvistumisen myötä valtion omistamia yrityksiä valvovan teknisen yksikön henkilöstöä on lisättävä. Hallituksen on jatkettava valtion omistamia yrityksiä koskevan kattavan uudistusohjelmansa toteuttamista kestävän toiminnallisen tasapainon ylläpitämiseksi ja lujittamiseksi. Hallituksen on myös jatkettava jo käynnistettyjä yksityistämistoimia.
                        
                     
                           o)
                        
                        
                           Portugalin on jatkettava uudistusohjelman toteuttamista kansainvälisten parhaiden käytänteiden mukaisesti tulojen hallinnoinnin nykyaikaistamiseksi ja tehostamiseksi. Portugalin on esitettävä maaliskuuhun 2014 mennessä luettelo, joka kattaa 50 prosenttia niistä paikallisista verotoimistoista, jotka on suljettava toukokuuhun 2014 mennessä. Verohallinnon tilintarkastajien määrää on lisättävä ainakin 30 prosentilla suhteessa koko henkilöstöön kahdenteentoista tarkasteluun mennessä. Verohallinnon yhteyteen on perustettava uusi veronmaksajia palveleva yksikkö, johon kootaan eri palveluita tarjoavia yksiköitä. Riskinhallintayksikön on oltava täysin toimintakykyinen vuoden 2014 ensimmäisellä neljänneksellä. Se keskittyy aluksi kohdennettuihin hankkeisiin, joilla parannetaan sääntöjen noudattamista itsenäisten ammatinharjoittajien ja varakkaiden henkilöiden keskuudessa. Verosäännösten noudattamista on seurattava jatkuvasti. Rahanpesun torjuntaa koskevaa lainsäädäntö- ja sääntelykehystä on lujitettava, jotta voidaan puuttua tehokkaammin rahanpesuun ja sen esirikoksiin, joita ovat esimerkiksi verorikokset.
                        
                     
                           p)
                        
                        
                           Portugalin on toimitettava kertomus, jonka tarkoituksena on
                           
                                       i)
                                    
                                    
                                       kartoittaa päällekkäisyyksiä keskus- ja paikallishallinnon palveluissa ja toimivaltuuksissa sekä muita tehokkuutta vähentäviä tekijöitä hallintotasojen välillä; ja
                                    
                                 
                                       ii)
                                    
                                    
                                       uudistaa ministeriöiden hajautettujen yksiköiden verkoston organisointia pääasiassa ’Lojas do Cidadão’ (hallinnon ja yleishyödyllisten palvelujen yhteispalvelupiste) -verkoston ja muiden sellaisten ratkaisujen avulla, joilla voidaan tehostaa maantieteellistä jakautumista ja lisätä yhteisten palvelujen ja sähköisen hallinnon käyttöä.
                                    
                                 
                     
                           q)
                        
                        
                           Portugalin on jatkettava julkishallinnon yhteisten palvelujen strategian toteuttamista erityisesti henkilöstöhallinnon ja tieto- ja viestintätekniikan osalta.
                        
                     
                           r)
                        
                        
                           Portugalin on jatkettava julkisen sektorin henkilöstöhallinnon uudistusten täytäntöönpanoa. Palkanlisiä koskevaan selvitykseen ja raporttiin perustuva, yhteistä palkanlisätaulukkoa koskeva lainsäädäntöesitys on laadittava kahdenteentoista tarkasteluun mennessä, jotta se voidaan pannan täytäntöön kesäkuuhun 2014 mennessä. Uusi yleinen julkishallinnon työlaki, jolla yksinkertaistetaan ja muokataan julkisen sektorin työsuhteita koskevia nykyisiä sääntöjä yksityisen sektorin työlain rakenteen mukaisesti, on hyväksyttävä parlamentissa maaliskuuhun 2014 mennessä.
                        
                     
                           s)
                        
                        
                           Portugalin on varmistettava terveydenhuoltojärjestelmän tehokkuus ja tuloksellisuus jatkamalla palveluiden järkevää käyttöä ja menojen valvontaa, joihin sisältyvät myös farmaseuttisiin tuotteisiin ja sairaalahoitoon kohdistuvat julkiset menot, ja poistamalla maksurästejä.
                        
                     
                           t)
                        
                        
                           Portugalin on jatkettava meneillään olevaa sairaalaverkon uudelleenjärjestelyä ja tehostamista edistämällä sairaalapalvelujen erikoistumista, keskittämistä ja uudelleensijoittamista; sen on myös varmistettava, että sairaalaverkon uudelleenjärjestelyn monivuotinen toimintaohjelma pannaan täytäntöön.
                        
                     
                           u)
                        
                        
                           Portugalin on toteuttava toimenpiteitä työmarkkinoiden voimakkaan segmentoitumisen vähentämiseksi.
                        
                     
                           v)
                        
                        
                           Portugalin on edistettävä työpaikkojen luomista tukevaa ja yritysten kilpailukykyä parantavaa palkkakehitystä makrotalouden epätasapainon korjaamiseksi. Vähimmäispalkkoja voidaan korottaa ohjelmakauden aikana vain, jos se voidaan perustella talouden ja työmarkkinoiden kehityksellä.
                        
                     
                           w)
                        
                        
                           Portugalin on varmistettava edelleen aktiivisten työmarkkinapoliittisten toimien teho julkisten työvoimapalvelujen toiminnan parantamiseksi asiaa koskevan arvioinnin tulosten ja toimintasuunnitelman perusteella.
                        
                     
                           x)
                        
                        
                           Portugalin on pantava edelleen täytäntöön toimintasuunnitelmissa vahvistettuja toimenpiteitä, joilla parannetaan keskiasteen ja ammatillisen koulutuksen laatua ja lisätään yritysten osallistumista yleissivistävään ja ammatilliseen koulutusjärjestelmään.
                        
                     
                           y)
                        
                        
                           Portugalin on toteutettava suunnitelma riippumattoman kaasun- ja sähköntoimituksen logistiikkayhtiön perustamiseksi.
                        
                     
                           z)
                        
                        
                           Portugalin on toteutettava asianmukaiset toimenpiteet liian alhaisista energiatariffeista aiheutuneen velan poistamiseksi ja kansallisen sähköjärjestelmän kestävyyden varmistamiseksi.
                        
                     
                           aa)
                        
                        
                           Portugalin on vahvistettava toimenpiteet, joilla parannetaan liikennejärjestelmän toimintaa. Liikenteen strateginen suunnitelma kaudeksi 2011–2015, myös pitkän aikavälin hankkeet tehokkuuden ja kestävyyden varmistamiseksi, on pantava kokonaisuudessaan täytäntöön.
                        
                     
                           bb)
                        
                        
                           Portugalin on jatkettava EU:n rautatiepaketin saattamista osaksi kansallista lainsäädäntöä.
                        
                     
                           cc)
                        
                        
                           Portugalin on jatkettava satamien hallinnointijärjestelmän, sen taloudellisen sääntelyn ja toiminnan kehittämistä.
                        
                     
                           dd)
                        
                        
                           Portugalin on jatkettava markkinoille pääsyn esteiden poistamista ja nykyisten toimiluvan saamisedellytysten helpottamista sekä vähennettävä hallinnollista rasitetta palvelualalla.
                        
                     
                           ee)
                        
                        
                           Portugalin on saatettava päätökseen rakentamista koskevien lakien ja muiden direktiivin 2006/123/EY täysimääräisen täytäntöönpanon edellyttämien alakohtaisten muutosten hyväksyminen, ja toimitettava ne tarvittaessa parlamentille.
                        
                     
                           ff)
                        
                        
                           Hallituksen on esitettävä parlamentille ammatillisten etujärjestöjen muutetut säännöt.
                        
                     
                           gg)
                        
                        
                           Portugalin on parannettava liiketoimintaympäristöä toteuttamalla kesken olevat uudistukset, joilla vähennetään hallinnollista rasitetta, erityisesti tekemällä keskitetystä asiointipisteestä täysin toimintakykyinen, jotta varmistetaan yhdenmukaisuus direktiivin 2006/123/EY ja Euroopan parlamentin ja neuvoston direktiivin 2005/36/EY (5) kanssa, ja yksinkertaistamalla entisestään olemassa olevia lupamenettelyjä, sääntelyä ja muita hallinnollisia rasitteita, jotka muodostavat huomattavan esteen taloudellisen toiminnan kehittämiselle.
                        
                     
                           hh)
                        
                        
                           Portugalin on arvioitava kattavasti asuntomarkkinoiden toimintaa sen jälkeen, kun valmistellut muutokset uuteen kaupunkikiinteistöjen vuokrausta koskevaan lakiin 6/2006 sekä asetukseen, jolla kunnostamista koskevaa hallinnollista menettelyä yksinkertaistetaan, on hyväksytty.
                        
                     
                           ii)
                        
                        
                           Hallituksen on hyväksyttävä kansallisia sääntelyviranomaisia koskevien ohjesääntöjen vastaavat muutokset ja varmistettava kilpailuviranomaisen rahoitusmallin tehokas toiminta.
                        
                     
                           jj)
                        
                        
                           Portugalin on arvioitava arvonlisäveron vapaaehtoisen kassakirjanpitojärjestelmän vaikutukset.
                        
                     
                           kk)
                        
                        
                           Portugalin on toteutettava edelleen kattavaa ohjelmaa liiallisten lupamenettelyjen, sääntelyn ja muiden taloutta koskevien hallinnollisten rasitteiden poistamiseksi.
                        
                     9.   Jotta luottamus rahoitussektoriin voitaisiin palauttaa, Portugalin on pyrittävä säilyttämään pankkisektorin riittävä pääomapohja ja huolehdittava asianmukaisesta velkavivun purkamisesta yhteisymmärryspöytäkirjassa asetettujen määräaikojen mukaisesti. Tältä osin Portugalin on rahoitusvakauden säilyttämiseksi pantava täytäntöön Portugalin pankkisektoria koskeva strategia, josta on sovittu komission, EKP:n ja IMF:n kanssa. Erityisesti Portugalin on
               
                           a)
                        
                        
                           varmistettava, että pankkien pääomapuskurit ovat riittäviä ja pankit noudattavat Euroopan parlamentin ja neuvoston direktiiviin 2013/36/EU (6) sisältyviä uusia vakavaraisuussääntöjä;
                        
                     
                           b)
                        
                        
                           kehotettava pankkejaan lujittamaan vakuuspuskurejaan kestävältä pohjalta;
                        
                     
                           c)
                        
                        
                           sitouduttava jatkossakin tarjoamaan pankkijärjestelmälle tarvittaessa lisätukea ja kannustettava pankkeja etsimään yksityissektoriratkaisuja, vaikka pankkien vakavaraisuutta koskevasta tukijärjestelystä onkin unionin valtiontukisääntöjen mukaisesti (mutta vain, jos tiukat ehdot täyttyvät) saatavilla varoja elinkelpoisten pankkien tukemiseen;
                        
                     
                           d)
                        
                        
                           varmistettava tasapainoinen ja sujuva velkavivun purkaminen pankkisektorilla, mikä on keskeisen tärkeää, jotta voidaan poistaa rahoituksen epätasapainotilat pysyvästi ja pienentää keskipitkällä aikavälillä riippuvuutta eurojärjestelmästä saatavasta rahoituksesta. Pankkien rahoitus- ja pääomasuunnitelmia on tarkasteltava uudelleen neljännesvuosittain;
                        
                     
                           e)
                        
                        
                           jatkettava Portugalin keskuspankin (Banco de Portugal) valvontajärjestelyn lujittamista, optimoitava sen valvontaprosessit ja kehitettävä ja pantava täytäntöön uusia valvontamenettelyjä ja -välineitä. Portugalin keskuspankki tarkistaa järjestämättömiä lainoja koskevat standardit niiden yhdenmukaistamiseksi Euroopan pankkiviranomaisen teknisiin standardeihin liittyvien asiaa koskevien kriteerien kanssa unionin tasolla asetetussa aikataulussa;
                        
                     
                           f)
                        
                        
                           seurattava edelleen neljännesvuosittain pankkien mahdollisia pääomatarpeita ja tulevaisuudennäkymiä stressioloissa muun muassa sisällyttämällä uusi ylhäältä alas suuntautuva stressitestauksen kehys laadunvarmistusprosessiin, mikä mahdollistaa tuloksiin vaikuttavien keskeisten tekijöiden arvioinnin;
                        
                     
                           g)
                        
                        
                           seurattava edelleen tarkasti, että julkista pääomatukea saaneiden pankkien uudelleenjärjestelysuunnitelmissa vahvistetut toimenpiteet toteutetaan;
                        
                     
                           h)
                        
                        
                           varmistettava, että kaikkien kolmen valtion omistaman erillisyhtiön tytäryhtiöt ja omaisuuserät luovutetaan, myös kahden valitun palveluntarjoajan välityksellä;
                        
                     
                           i)
                        
                        
                           analysoitava pankkien elvytyssuunnitelmia ja annettava pankkijärjestelmälle elvytyssuunnitelmia koskevia suuntaviivoja asiaa koskevien Euroopan pankkiviranomaisen teknisten standardien ja asiaa koskevan luottolaitosten elvytystä ja kriisinratkaisua koskevan unionin lainsäädännön mukaisesti sekä laadittava kriisinratkaisusuunnitelmia pankkien toimittamien raporttien perusteella;
                        
                     
                           j)
                        
                        
                           laadittava neljännesvuosittain kertomuksia uusien uudelleenjärjestelyvälineiden toteutuksesta; seurattava edelleen niiden järjestelyjen täytäntöönpanoa, joiden myötä rahoituslaitokset voivat toteuttaa kotitalouksien luottojen uudelleenjärjestelyjä tuomioistuinten ulkopuolella, sekä helpotettava yritysten velkojen uudelleenjärjestelypuitteiden soveltamista; laadittava Portugalin keskuspankkia kuullen strateginen suunnitelma, jolla puututaan yritysten suureen velkataakkaan ja tuetaan pääoman uudelleenkohdentamista talouden tuottaville aloille samalla kun edistetään rahoitusvakautta;
                        
                     
                           k)
                        
                        
                           seurattava edelleen yritysten ja kotitalouksien korkeaa velkaantumisastetta neljännesvuosittaisten kertomusten avulla ja velkojen uusien uudelleenjärjestelypuitteiden täytäntöönpanoa niiden mahdollisimman tuloksellisen toiminnan varmistamiseksi;
                        
                     
                           l)
                        
                        
                           kehitettävä ja toteutettava yrityssektorin rahoitusvaihtoehtojen monipuolistamista edistävien jo tehtyjen ehdotusten perusteella ratkaisuja, jotka tarjoavat yrityssektorin rahoituksenhankintaan vaihtoehtoja perinteisille pankkilainoille toteuttamalla monenlaisia toimenpiteitä, joilla pyritään parantamaan yritysten pääsyä pääomamarkkinoille;
                        
                     
                           m)
                        
                        
                           arvioitava edelleen valtion takaamissa luottoinstrumenteissa tapahtuvan kehityksen vaikutuksia todelliseen korkotasoon; oltava valmis soveltamaan tarvittaessa vaihtoehtoista politiikkaa, jotta varmistetaan, että valtion takaamat lainat hinnoitellaan kilpailukykyisesti ja läpinäkyvästi loppukäyttäjiä hyödyttävällä tavalla; raportoitava säännöllisesti edistymisestä;
                        
                     
                           n)
                        
                        
                           perustettava kehitysrahoituslaitos, jonka tavoitteena on yksinkertaistaa ja keskittää ohjelmakaudella 2014–2020 Euroopan rakenne- ja investointirahastojen tukemien rahoitusvälineiden toteuttamista. Kehitysrahoituslaitos ei saa ottaa vastaan talletuksia tai muita takaisinmaksettavia varoja yleisöltä. Se ei saa osallistua suoraan antolainaustoimintaan eikä sijoittaa valtion velkaan tai myöntää lainoja valtiolle. Kehitysrahoituslaitoksen liiketoimintamallin ja ohjesääntöjen luonnokset suunnitellaan siten, ettei julkiseen talouteen kohdistu lisää rasitteita tai riskejä.
                        
                     
                  (5)  Euroopan parlamentin ja neuvoston direktiivi 2005/36/EY, annettu 7 päivänä syyskuuta 2005, ammattipätevyyden tunnustamisesta (EUVL L 255, 30.9.2005, s. 22)."
						
               
                  (6)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).”"
						
            
         2 artikla
   Tämä päätös tulee voimaan päivänä, jona se annetaan tiedoksi.
   3 artikla
   Tämä päätös on osoitettu Portugalin tasavallalle.
   
      Tehty Brysselissä 23 päivänä huhtikuuta 2014.
      
         
            Neuvoston puolesta
         
         
            Puheenjohtaja
         
         D. KOURKOULAS
      
   
   
      (1)  EUVL L 118, 12.5.2010, s. 1.
   
      (2)  Neuvoston täytäntöönpanopäätös 2011/344/EU, annettu 17 päivänä toukokuuta 2011, unionin Portugalille myöntämästä rahoitustuesta (EUVL L 159, 17.6.2011, s. 88).
   
      (3)  Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla (EUVL L 376, 27.12.2006, s. 36).
   
      (4)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).